Karen J. Klint (S), 2003-04-11:
Da vores ordfører, fru Sophie Hæstorp Andersen, ikke kan være til stede ved behandlingen af B 123, har jeg lovet at læse hendes ordførertale op.
Socialdemokraterne finder ligesom forslagsstillerne her i dag, at det er vigtigt, at alle personer uanset køn får lige muligheder, rettigheder og pligter i samfundet.
På den baggrund finder vi det vigtigt, at man løbende opgraderer ligestillingsområdet og udtænker nye initiativer til at fremme ligestillingen mellem kønnene.
Tidligere ligestillingsministre har igennem tiderne noteret sig, at der generelt har været et bredt flertal bag en sådan politik.
Kristeligt Folkeparti har dog ikke altid været et af disse partier, og derfor er det forfriskende at opleve det forslag, som vi behandler i dag, komme fra den side af salen.
Det vil vi gerne rose Kristeligt Folkepartis ordfører, fru Bodil Kornbek, for.
Der er en uligevægt i fordelingen af mænd og kvinder på alt for mange arbejdspladser og i alt for mange beslutningskompetente udvalg og kommissioner, hvilket bestemt ikke gavner kreativiteten og nytænkningen i det danske samfund.
Et offentligt udvalg eller en kommission er lige så lidt tjent med en overrepræsentantion af mænd som en overrepræsentation af kvinder
, og derfor glæder det os, at dette forslag går begge veje og ikke arbejder med indførelse af kønskvoter for nogen af kønnene.
Kvalifikationerne tæller stadig højest på det danske arbejdsmarked ved ansættelser, men på visse tidspunkter kan det at være af et bestemt køn være en ekstra kvalifikation, når man ellers står med to lige kvalificerede ansøgere. Ligesom med det foregående forslag må vi dog også her påpege, at det ikke kun er et spørgsmål om tal, om køn. Mangelen på kvalificerede ansøgere af det andet køn kan sætte mange gode intentioner om positiv særbehandling i stå, og derfor er det vigtigt også at sætte fokus på kultur og holdninger til ledelse, arbejdsliv og karriere, der i dag afgør mænds og kvinders muligheder i arbejdslivet, allerede inden de overhovedet har søgt jobbet.
Desværre er tendensen fortsat, at andelen af kvindelige ledere i staten er forsvindende lille, og endnu værre ser det ud med andelen af kvindelige forskere.
Repræsentationen i offentlige udvalg og kommissioner er direkte faldet, også i vores ledelsestid.
Derfor ser vi Kristeligt Folkepartis forslag om i endnu højere grad at benytte bemyndigelsen hos ligestillingsministeren til at indføre regler om positiv særbehandling inden for staten og også mere aktivt sikre en ligelige sammensætning af offentlige udvalg, kommissioner og lignende som et middel til at speede processen op.
Det går simpelt hen ikke hurtigt nok, og Socialdemokraterne vil gerne være med til, at det i fremtiden skal gå hurtigere.
En årlig rapport fra ligestillingsministeren om resultaterne af initiativerne passer i vores øjne fint med den tradition, der allerede er etableret, for, at ligestillingsministeren hvert år giver en redegørelse til Folketinget for udviklingen i ligestillingsarbejdet.
Kristeligt Folkeparti vil pålægge ligestillingsministeren i endnu højere grad at følge udviklingen i ligestillingen på forskellige niveauer af samfundet.
Det kan vi kun hilse velkommen, og vi støtter derfor forslaget.